Si es dividís el total de terres cultivables del món entre el nombre d'habitants del planeta, cadascun de nosaltres disposaria de 2.000 m 2 per a la seva alimentació.
A Berlín, una associació ha decidit fer assajos de l'agricultura del demà sobre aquesta superfície: 2.000 m 2.
2000m 2 és el nom del projecte que van endegar a la perifèria de Berlín fa un parell d'anys una agricultora, un cuiner i un webmaster, amb el suport de la Convenció Agrícola i Rural 2020 ( ARC2020 ) una plataforma europea que agrupa prop de cent cinquanta organitzacions i membres de la societat civil.
Els dies 25 i 26 d'abril d'enguany 2000m 2 celebrarà una jornada de portes obertes al seu camp per mostrar la seva activitat al públic general.
L'objectiu del projecte és la demostració que amb 2.000 m 2 es poden cobrir a bastament les necessitats alimentàries d'una persona, sense recórrer a adobs ni pesticides químics.
Es pretén a més denunciar el repartiment desigual de terres al planeta, i fets com ara que mentre que un terç de la superfície emergida del món es dedica a l'agricultura, que dóna feina al 43% de la població activa mundial, prop de mil milions de persones passen fam.
D'altra banda, a Europa malbaratem un terç de la producció alimentària del continent, segons dades d'ARC2020, mentre que importem d'altres parts del món l'equivalent a la producció d'un terç de les nostres terres conreables.
En l'horitzó 2050 caldrà alimentar dos mil milions de persones més, i els promotors de 2000m 2 creuen que, pel que fa al creixement de la producció agrícola, caldria començar a passar del "més i més" al "millor i millor".
Per aquesta raó pretenen que cadascú pugui veure el seu consum i prendre'n consciència, i d'aquí ve la idea inicial de materialitzar el projecte en un terreny delimitat i de dimensions discretes, la producció del qual es repartia segons les proporcions de l'agricultura global (per exemple, la producció de cereals ocupa un terç dels 1.400 milions d'hectàrees de terres agrícoles del planeta, i un terç dels 2.000 m 2 de la parcel·la berlinesa).
Aquest 2015 el projecte preveu abandonar el conreu proporcional i centrar-se en allò que demanin els visitants i usuaris del terreny, així com en varietats agrícoles poc conegudes i experimentades.
Proporcions aproximades: 1. blat, 2. blat de moro, 3. arròs, 4. altres gramínies, 5. altres oleaginoses, 6. soja, 7. cotó, 8. fruita seca, 9. fruita, 10. llegums, 11. fibres, 12. hortalisses, 13. tubercles. (© 2000m2.eu)
La idea del projecte 2000m 2 no és practicar l'autosuficiència alimentària ni esdevenir un model per a ningú, ja que seria impossible per a un agricultor tradicional conrear tantes varietats diferents en el seu terreny.
Tampoc es pretén advocar per una alimentació vegetariana ni pel veganisme (al camp hi ha dues gallines), tot i que els responsables de 2000m 2 no obvien en els seves formulacions teòriques l'enorme pressió que suposa per a l'agricultura global l'engreix del bestiar, especialment en l'actualitat, quan els països en vies de desenvolupament estan incrementant el seu consum de carn.
Més aviat, l'actuació vol mostrar una agricultura d'escala ciutadana i provocar l'empoderament, practicant una activitat agrícola agricultura raonable i fent que els visitants comencin a qüestionar l'actual model de producció alimentària, especialment l'europeu.
Per aquesta raó, 2000m 2 ha publicat un fullet didàctic al qual podreu accedir seguint el vincle PDF adjunt.
Durant una setmana de cada mes una persona s'alimenta exclusivament de la producció mensual del camp.
Els excedents (n'hi ha) es cuinen allà mateix, col·lectivament, o s'ofereixen a escoles de la zona, o s'envien a corresponsals del projecte a Noruega, Suècia, Grècia o la Xina: persones que també rebutgen els mètodes de producció agrícola industrialitzada i el malbaratament alimentari, i amb les quals els responsables de 2000m2 tenen establert un intercanvi de productes agrícoles sense recórrer als diners: la unitat de mesura dels intercanvis és el metre quadrat de producció.
Possibles rendiments anuals dels 2.000 m2: 8.500 kg de patates, o 2.500 kg de mongetes, o 556 kg de soja, o 15.000 kg de tomàquets, o 4.000 kg de coliflors...
El conreu de cada varietat s'encarrega a un grup de voluntaris que se n'ocupen des de la sembra fins a la collita. (© 2000m2.eu)
Dimensió social de la sostenibilitat, Sensibilització social, Prevenció i control integrats de la contaminació, Metodologies per a la incorporació de la sostenibilitat en la pràctica docent